Katee Sackhoff
Ketrin En Kejti Sakof (, rođena 8. aprila 1980) poznata je po ulozi Kare Starbak Trejs u Sajfajovoj televizijskoj seriji Battlestar Galactica. Nominovana je 2003. za Nagradu Saturn, kategoriju „Najbolja sporedna glumica u televizijskoj seriji“, usled svog nastupa u mini-seriji Battlestar Galactica. Za istu ulogu osvojila je Nagradu Saturn 2006. i ponovo bila nominovana 2008. Glumila je Šeri Klark u horor trileru Beli šum 2, kao i Dejnu Volš u osmoj sezoni televizijske serije 24. Trenutno ima glavnu žensku ulogu u A&E-jevoj seriji Longmire, u kojoj igra šerifovu zamenicu Vik Moreti.

Detinjstvo 
Kejti Sakof je rođena u Portlandu u državi Oregon, ali je odrasla u Sent Helensu u istoj državi. Njena majka Meri bila je programski koordinator za podučavanje engleskog kao drugog jezika, a otac Denis je građevinar. Kejtin brat Erik je suvlasnik radionice za modifikaciju vozila, koja se nalazi blizu Portlanda. Sakofova je završila Srednju školu Sanset u Bivertonu 1998. Proplivala je kao dete i planirala u srednjoj školi da postane profesionalni plivač, ali je onda ozledila desno koleno. Zato je počela vežbati jogu, koju trenira i danas, a u to doba se ozbiljnije zainteresovala i za glumu.

Karijera 
Na početku je nastupila u Lajftajmovom filmu Fifteen and Pregnant, gde je glumila tinejdžerku sa bebom. Taj film je ohrabrio Sakofovu da se preseli u Holivud i nastavi glumačku karijeru. Igrala je Eni u MTV-jevoj seriji Undressed, tada već u povremenoj ulozi, potom dobija sporednu kao Nel Bikford u seriji The Education of Max Bickford. U bioskope ulazi sa filmom My First Mister, zatim kao Džena Džen Danzig u filmu Noć veštica: uskrsnuće.

Kejti Sakof je postala poznata kao Kara Starbak Trejs iz mini-serije i nasledne TV serije Battlestar Galactica. Za svoj nastup osvojila je 2005. Nagradu Saturn u kategoriji „Najbolja sporedna glumica u televizijskoj seriji“. Kejtino tumačenje te uloge je navelo scenariste da razrade Starbak u jednog složenijeg i promenljivijeg lika. Galaktičin izvršni producent Ronald D. Mur opisao ju je kao glumicu koja uspeva zaintrigirati publiku. Drugi izvršni producent Dejvid Ajk dodaje: „Primetili smo jednu sasvim drukčiju stranu, sve zbog Kejti: ranjivost, nesigurnost, očaj. Slobodnije smo počeli da istražujemo slabosti tog lika, jer smo shvatili da ih Kejti može izražavati a da time ne umanjuje snagu uloge.“ Sakofova kaže da je uticala na nju Linda Hamilton kao Sara Konor u filmu Terminator 2: Sudnji dan: „Mislim da sam njen lik uglavnom imala u vidu, u smislu tela i snage. Mislim da sam krenula od njenog lika i odlučila, ‘Dobro, znači to otprilike moraš ostvariti’“. Pretkraj snimanja Galaktike, Sakofova se počela osećati fizički slabo. Ubrzo po završetku snimanja, postavljena joj je dijagnoza raka štitne žlezde. Posle hirurškog zahvata nisu joj bili potrebni tretmani zračenjem, i rak je bio u remisiji februara 2009. Sakofova je 2007. glumila zlog kiborga Saru Korvus u kratkotrajnoj NBC-jevoj seriji Bionička žena. Rečima izvršnog producenta serije Dejvida Ajka: „Predstavlja izuzetno otkriće. Te glumce koji umeju spojiti snagu sa ranjivošću — takve ljude obično nazivaju filmskim zvezdama.“ Sakofova ima glavnu žensku ulogu u naučnofantastičnom i akcionom filmu Poslednji stražar, kao i u natprirodnom trileru Beli šum 2.

Sakofova je glavni lik u Lajftajmovom vlastitom filmu How I Married My High School Crush. Gostovala je u serijama Cold Case, Urgentni centar, Red i zakon, Robot Chicken. Glumila je glas ženskog marinca u video-igri Halo 3, a pojavljuje se i u viralnoj promociji za Resistance 2. Crnoj Mački 2099. pozajmila je glas u igri Spider-Man: Edge of Time (2011), kao i Sari Esen u DC-jevom crtanom filmu Batman: Year One. U petoj sezoni serije Reži me, nastupila je u četiri epizode kao nova doktorka Teodora Rou. Međutim, istu ulogu u šestoj sezoni preuzima Rouz Makgauan, verovatno zbog neusklađenih termina. Sakofova je dobila glavnu ulogu u policijskoj drami Lost and Found, što ju je producirao Dik Vulf za NBC. Igrala je Tesu, „nekonvencionalnu detektivku LAPD-ja, koja je, nakon prepirke sa svojim nadređenima, za kaznu izmeštena u podrum da radi na slučajevima neidentifikovanih ljudi.“ Probna epizoda je snimljena u januaru 2009, ali nije ubedila NBC da naruči seriju. Sakofova je glumila samu sebe u CBS-ovom sitkomu Štreberi. U epizodi The Vengeance Formulation iz 2009, Hauard Volovic sanjari o njoj. Ponovo nastupa u četvrtoj sezoni. Sakofova je imala stalnu ulogu u osmoj sezoni serije 24, gde je igrala Dejnu Volš, analitičarku CTU-a koja skriva tajnu. Februara 2010, prihvatila je glavnu ulogu u probnoj epizodi ABC-jeve krimi-drame Boston's Finest. ABC nije naručio seriju.

Sakofova je u glavnoj postavi akcionog trilera o vukodlacima Growl. Imala je specijalni nastup u epizodi Futurame pod naslovom „Lrrreconcilable Ndndifferences“. Na jesen 2010, pridružila se postavi serije CSI: Crime Scene Investigation kao detektivka Rid, „oštroumna istražiteljka kojoj nedostaje nežnost“. Igrajući Rejčel, beskućnicu zavisnu od droge, iduće godine je gostovala u epizodi sitkoma Workaholics. Sakofova nosi glavnu žensku ulogu u A&E-jevoj seriji Longmire, koja počiva na romanima Krejga Džonsona. Glumi šerifovu zamenicu Vik Moreti. U filmu Ridik – vladar tame dobila je ulogu Dal, nordijske plaćenice unajmljene da pronađe Ridika, kojeg će i u tom filmu glumiti Vin Dizel. Od avgusta 2012, Kejti je drugi voditelj podkasta Schmoes Know Movies na Toadhop Network. U jednoj od njenih prvih emisija gostovao je Šon Astin.

Izvori

Vanjske veze 

 
 
 
 Tuned in Interview with Ronald D. Moore 
 Katee Sackhoff interview at The Scifi World
 Katee Sackhoff interview with AOL Canada 

Američke filmske glumice
Američke televizijske glumice